Ungal n Muḥend Akli ṢALḤI, d annar ur nesɛi ifergan ilmend n tesleḍt taseklant, imi d-yegla deg yijufar-is, yerna s telqeyt s tulmisin n taɣulin niḍen, yecban: tasnimant (psychologie), ladɣa iban-d waya deg umennuɣ n yiwudan igejdanen d yiman-nsen d tmetti ideg mɣin, akken d-iban deg yiḥulfan n yal awadem yellan di yal taḥkayt deg wungal. Akken llant, tulmisin n tfelsaft i d-ibanen deg uxemmem alqayan (la pensèe profonde) i yerzan asenqed n tmetti d wayen akk tzeṭṭ d umdan i tt-izedɣen, md: tayri, tilelli, tudert, tatrarit...Akken i d-banent tulmisin n tassnametti (sociologie) ɣef teɣzi n wungal, ladɣa deg wayen yerzan tamuɣli ɣef leɛwayed i yellan di tmetti. Ihi, nezmer ad d-nini d akken, ungal “ Tiṭ d yilleḍ: Ayen i dqqarent tewriqin” yezmer ad yezger si tesleḍt taseklant ar tesleḍt di taɣulin niḍen i d-nebder yakan.